Prestasie-ooreenkomste: Ramaphosa kom nie belofte naPres. Cyril Ramaphosa tydens sy staatsrede (13 Februarie 2020) (Foto: Jairus Mmutle/GCIS) Die DA sê hy het vasgestel dat pres. Cyril Ramaphosa nie by sy belofte gehou het om prestasie-ooreenkomste met ministers en adjunkministers aan te gaan nie. Volgens Solly Malatsi, DA-woordvoerder, het dit aan die lig gekom tydens ŉ voorlegging aan ŉ portefeuljekomitee in die parlement. Daar is glo dokumente voorgelê waarin aangevoer word dat die ondertekening van prestasie-ooreenkomste opgeskort is hangende ŉ besluit van die president. “Die president het tydens sy staatsrede in Februarie met onbeperkte ywer aangekondig dat hy hierdie prestasie-ooreenkomste gaan onderteken,” het Malatsi gesê. Ramaphosa het inderwaarheid tydens sy staatsrede gesê dat die ooreenkomste teen einde Februarie onderteken sou wees. “Hierdie ooreenkomste – wat gegrond is op die teikens in die Mediumtermyn- Strategiese Raamwerk – sal openbaar gemaak word sodat die mense van Suid-Afrika diegene wat hulle verkies het, tot verantwoording kan roep. “Ons beskou hierdie prestasie-ooreenkomste as die hoeksteen van ŉ nuwe kultuur van deursigtigheid en toerekenbaarheid, waar diegene wat die verantwoordelikheid kry om te dien – hetsy as verkose ampsdraers of staatsamptenare – doen wat van hulle verwag word,” het die president gesê. Volgens Malatsi is dit nog een van Ramaphosa se leë beloftes. “Die president se enigste motivering met die opskorting van die ooreenkomste is klaarblyklik om nie meer sy comrades aanspreeklik te hou nie deur eerder politieke opportunisme te kies sodat die optrede van sy ministers van openbare insae beskerm word.” Die DA gaan Ramaphosa skriftelik versoek om in fyner besonderhede redes te gee vir sy onwilligheid om voort te gaan met die finalisering van hierdie prestasie-ooreenkomste. “As die president ŉ man van sy woord is, moet hy hierdie prestasie-ooreenkomste onmiddellik bekend maak.”